KIRJALLINEN KYSYMYS P-2983/01

esittäjä(t): Laura González Álvarez (GUE/NGL) komissiolle

(22. lokakuuta 2001)

Aihe: Barxell-joen kanavointi (Alcoy, Alicante)

Júcarin hydrologinen liitto on laatinut vesistökysymyksistä vastaavien viranomaisten pyynnöstä Alcoyn jokien kanavointia koskevan hankkeen. Tämä hanke käsittää Barxell-joen kaupungin halki kulkevan osuuden ohjaamisen noin 1 500 metrin matkalta betoniseinämän avulla.

Useiden kansalaistahojen protestien ja lakisäänteisen ympäristövaikutusarvioinnin puuttumisen vuoksi Alcoyn kaupunginhallituksen ympäristöviranomaiset antoivat hankkeesta kielteisen lausunnon ja käynnistivät julkisen konsultaation, jonka aikana esitettiin useita muutoksia. Hydrologinen liitto esitti vuonna 2000 kaupunginhallitukselle muutetun hankkeen, jota ei oltu aikaisemmin annettu julkisuuteen. Joen uoma aiotaan joka tapauksessa yhä varustaa betonilla.

Hankkeen myötä tältä 1 500 metrin osuudelta katoaa luonnollinen käytävä, joka yhdistää kaksi aluetta, jotka ovat niiden yhteisön tärkeinä pitämien alueiden luettelossa, joita Valencian autonomia on ehdottanut sisällytettäviksi Natura 2000 -verkkoon.

- Näin ollen saatettaisiin rikkoa direktiiviä 92/43/ETY(1) luontotyyppien sekä luonnonvaraisen eläimistön ja kasviston suojelusta.

- Hankkeen vaikutuksista lintujen erityisiin suojelualueisiin ei ole tehty asianmukaista arviointia, millä puolestaan rikotaan direktiiviä 79/409/ETY(2).

- Tämän joenpätkän kanavointi on myös vastoin yhteisön vesipolitiikan puitteista annetussa direktiivissä 2000/60/ETY(3) vahvistettuja ympäristötavoitteita.

Mihin toimiin komissio voi ryhtyä taatakseen tässä tapauksessa yhteisön ympäristölainsäädännön ja erityisesti edellä mainittujen direktiivien noudattamisen?

(1) EYVL L 206, 22.7.1992, s. 7.

(2) EYVL L 103, 25.4.1979, s. 1.

(3) EYVL L 327, 22.12.2000, s. 1.

Margot Wallströmin komission puolesta antama vastaus

(23. marraskuuta 2001)

Luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) ja luontotyyppien sekä luonnonvaraisen eläimistön ja kasviston suojelusta 21 päivänä maaliskuuta 1992 annetun neuvoston direktiivin 92/43/ETY(2) osalta komissio on todennut, että Alcoyn kaupungissa, jossa kanavointihanketta toteutetaan, ei sijaitse lintujen erityissuojelualueita eikä yhteisön tärkeinä pitämiä alueita. Lisäksi kyseisen kanavointihankkeen vaikutusta Alcoyn kaupungin lähellä sijaitseviin yhteisön tärkeinä pitämiin alueisiin ei voida pitää merkittävänä, koska kyseessä on kaupungin halki kulkevan lyhyen jokiosuuden kanavointi. Näiden tosiasioiden perustella komissio arvioi, että edellä mainittuja direktiivejä ei voida soveltaa tähän erikoistapaukseen.

Komission mielestä myöskään vesipolitiikan puitteista 23 päivänä lokakuuta 2000 annettua parlamentin ja neuvoston direktiiviä 2000/60/EY(3) ei voida soveltaa tähän tapaukseen, koska Espanjan viranomaisten on saatettava direktiivi osaksi kansallista lainsäädäntöä vasta 22. joulukuuta 2003. Lisäksi on todettava, että direktiivin tavoitteena on ehkäistä vesien ja vesiympäristön laadun huononeminen. Kyseessä olevien kanavointitöiden luonteen ja lyhytaikaisen keston perusteella ei voida olettaa, että kyseinen tavoite vaarantuisi hankkeen vuoksi.

(1) EYVL L 103, 25.4.1979.

(2) EYVL L 206, 22.7.1992.

(3) EYVL L 327, 22.12.2000.